Matyu 6:16
Kadémuké yaakétdakwaké dé Jisas kudi wakwek
16Wani kudi watakne dé derét tépa wakwek: "Yénaa yakwa du Got wale kudi bulké, de nak apu nak apu kadémuké yaakéru. Yaakétte nak du taakwa kadémuké yaakétdanké kutdéngdoké de deku ménidaamaba waama képmaa lépmu. Lépdaka deku ménidaama waama dé yo. Yadéka nak du taakwa véte de wo, 'Wani du Gotké sanévéknwute de kaadéké kiyao. Wan yéknwun mu yakwa du de.' Naate wate deku yéba de kevéréknu. Waga yate yadan yéknwun mu de kaato. Yénaa yakwa du wani du taakwat yéknwun mu debu nyégélék. Kukba Got yadan yéknwun mu kaatamarék yaké dé yo. Adél wuné gunat wakweyo.